《双清轩为赵府王引礼赋》
明代·林环

月湖一泓天镜光，湖上居人临水傍。绿堤不种桃与李，春风绕舍琅玕长。

晴云低拂苍波浅，坐来引兴潇湘远。凉气常涵碧树秋，清阴每落渔矶晚。

由来清景难久留，曳裾今向王门游。身依蓟北关山迥，梦落闽南烟雨愁。

家林犹喜未衰歇，客路不须叹离别。他年当乞鉴湖归，截取长竿钓明月。

作者简介：（ 约1376—约1415）明福建莆田人，字崇璧。永乐四年进士第一。授翰林修撰，升侍讲，预修《永乐大典》。从成祖至北平卒。有《絅斋集》。